In confront cun chê cuintri de Juve, chê cul Napoli e je stade une partidone. In confront cu la partide di chest invier al San Paolo, chê di Udin e je stade une gare di sgrisulâsi. Si pues strucâ cun chestis peraulis il sens de partide dal 19 di Avrîl, là che pe scuadre furlane i elements positîfs a son trê: il fat di no vê pierdût, il pont cjapât che al conferme la posizion in classifiche e cualchi fruçon di zûc.
Tal prin timp la ande de partide e je avonde ecuilibrade, cun dôs scuadris che no somein vê nuie ce domandâ al campionât, almancul par ce che al tocje la classifiche. Ta cheste suaze il Napoli al mostre di volê fâ alc di plui e ancje di jessi in stât di fâlu e l’Udin al mostre di no vê pôre e di tignî bot denant dai aversaris. Scuffet si cjate tal puest just tal moment just suntune punizion di Insigne e une conclusion di Bruno Fernandes e un colp cul cjâf di Badu a fasin viodi che ancje l’Udin al prove a fâ alc in atac (cence concretizâ masse, cemût che i tifôs furlans a son stâts usâts vie par dut l’an). La pression un tic plui fuarte e dal Napoli e ven premiade dopo 37 minûts cun Callejon che al segne e il prin timp si siere cul vantaç dai ospits.
Tal secont timp la reazion dal Udin e je avonde smavide. E cjape sostance dome dopo dal gol dal un a un: bale robade di Pinzi che le mande indenant in direzion di Bruno Fernandes e conclusion a segn dal zovin portughês. Di chel moment l’Udin al cres e il Napoli al cale e a un cuart di ore de fin al rive ancje un gol di Muriel, che però al ven anulât justementri parcè che si cjate in fûr zûc.
Finude la partide, i esperts de moviole a disaran che ancje il gol di Bruno Fernandes nol veve di jessi convalidât. Forsit chest al è just cul voli eletronic e cui replays: cuntun voli uman al jere dificil inacuarzisi di cheste eventuâl iregolaritât, che insom no i regale nuie al Udin e no i gjave nuie al Napoli. Un pont par on par dôs scuadris che vie pal an a àn fat viodi ancje alc di miôr e magari cussì no, in particolâr pal Udin, ancje alc di piês.
fur_Latn fur_Latn fur_Latn fur_Latn